Ødegaard bekrefter ny Real Madrid-kontrakt

DRAMMEN (VG) Martin Ødegaard (18) bekrefter at han har forlenget kontrakten med Real Madrid.

Oppdatert 5. september 2017

Artikkelen er over tre år gammel

Det ble rapportert allerede i fjor sommer at Ødegaard skal ha forlenget Real Madrid-kontrakten. Nå bekrefter spilleren overfor VG at han har skrevet under på en ny kontrakt med den spanske storklubben.

– Stemmer det at du har forlenget kontrakten med Real Madrid, eller varer den fortsatt kun til sommeren 2018?

– Nei, den er nok litt lengre enn det.

Trist U21-kveld: EM-håpet henger i en tynn tråd

– Så du har forlenget kontrakten?

– Litt lengre enn 2018 i hvert fall, sier Ødegaard med et lurt smil.

– Hva synes du om at kontrakten er forlenget?

– Jeg ønsker ikke å si så mye om det foreløpig, sier 18-åringen til VG, like etter en skuffende 0-0-kamp mot Israel med det norske U21-landslaget.

Slik reagerer Ødegaard etter ny U21-nedtur:

– Får komme ut når det kommer ut

Ødegaards gamle kontrakt varte frem til sommeren 2018. I fjor sommer hevdet Viasats ekspert på spansk fotball at Ødegaard hadde forlenget kontrakten frem til sommeren 2021.

Det anerkjente nettstedet Transfermarkt oppgir allerede at Ødegaards kontrakt nå varer frem til den 30. juni 2021.

Etter VGs spørsmål om den nye Real Madrid-kontrakten, fulgte flere reportere opp med spørsmål til den Heerenveen-utlånte 18-åringen:

– Hvorfor vil du ikke si hvor lang den nye kontrakten er, Martin?

– Det får komme ut når det kommer ut, så skal jeg ikke stå her og snakke mer om det.

– Er det klubben eller deg som holder igjen?

– Det får komme ut når det kommer ut.

Dette sier U21-gutta om A-landslagets 6-0-tap mot Tyskland:

– I hvert fall ikke negativt

Viasat-ekspert Petter Veland forklarer hvorfor han tror Real Madrid fortsatt ikke har valgt å gå ut med nyheten om Ødegaards kontraktforlengelse, selv om avtalen skal ha blitt signert for over et år siden:

– Sånn som jeg har fått det forklart, så har Ødegaard vært som Castilla-spiller å regne så lenge han har vært i Real Madrid. Og etter det jeg kjenner til, har klubben en policy om at nye kontrakter for reservelagsspillere ikke blir offentliggjort. Det er nok ikke mer komplisert enn som så.

– Men hva som er grunnen til at han nå for første gang velger å bekrefte det, vet jeg ikke. Og selv om han ikke vil si at det er til 2021, så skal det være det, sier Veland.

– Hvilket signal sender Real Madrid ut ved å forlenge kontrakten hans?

– Det er i hvert fall ikke negativt. Det er en erklæring om at de fortsatt tror at Ødegaard kan bli en fantastisk god fotballspiller.

Publisert: 05.09.17 kl. 21:28 Oppdatert: 05.09.17 kl. 22:17